CELEX: 62019TN0613
Language: bg
Date: 2019-09-10 00:00:00
Title: Дело T-613/19: Жалба, подадена на 10 септември 2019 г. — ENIL Brussels Office и др./Комисия

9.12.2019   
            
            
               BG
            
            
               Официален вестник на Европейския съюз
            
            
               C 413/56
            
         
      Жалба, подадена на 10 септември 2019 г. — ENIL Brussels Office и др./Комисия
      (Дело T-613/19)
      (2019/C 413/68)
      Език на производството: английски
      
         Страни
      
      
         Жалбоподатели: European Network on Independent Living Brussels Office (ENIL Brussels Office) (Брюксел, Белгия), Validity Foundation (Будапеща, Унгария), Center for Independent Living - Sofia (София, България) (представители: B. Van Vooren и Ł. Gorywoda, lawyers)
      
         Ответник: Европейска комисия
      
         Искания
      
      Жалбоподателите искат от Общия съд:
      
                  —
               
               
                  да отмени акт на Европейската комисия, с който се отказва прекъсване на сроковете за плащане или спиране на плащанията във връзка с поканата за представяне на предложения BG16RFOP001-5 002„Подкрепа за деинституционализация на социалните услуги за възрастни и хора с увреждания“ по приоритетна ос 5 „Регионална социална инфраструктура“ на оперативна програма „Региони в растеж“;
               
            
                  —
               
               
                  да осъди ответника да заплати съдебните разноски.
               
            
         Основания и основни доводи
      
      Жалбоподателите изтъкват три основания в подкрепа на жалбата.
      
                  1.
               
               
                  Първо основание: правилата относно процесуалната легитимация за обжалване на незаконен акт на институциите на ЕС са дискриминационни въз основа на признака увреждане, във връзка с основното право на ефективна съдебна защита.
                  
                              —
                           
                           
                              Жалбоподателите излагат, че Конвенцията на Организацията на обединените нации за правата на хората с увреждания предвижда възможност за обжалване от трета страна и жалбоподателите са достатъчно представителни, за да подадат жалба в защита на лице, което не може да се защитава само срещу дискриминация, произтичаща от решение на Комисията да не прекъсва сроковете за плащане или спре плащанията във връзка с разглежданата покана за представяне на предложения.
                           
                        
            
                  2.
               
               
                  Второ основание: обжалваният акт засяга правното положение на ясно определена група лица, които не са могат да се представляват сами пред съд. Това основание е подразделено на следните две части:
                  
                              —
                           
                           
                              обжалваният акт засяга пряко и лично ограничена група от 1020 лица с увреждания, намиращи се на територията на България;
                           
                        
                              —
                           
                           
                              посочената група лица са в невъзможност да се представляват сами пред съд.
                           
                        
            
                  3.
               
               
                  Трето основание: с приемането на обжалвания акт ответникът е нарушил задълженията си, произтичащи от: първо, Регламент (ЕС) 1303/2013 (1) и, второ, Конвенцията на ООН за правата на хората с увреждания и Хартата на основните права на Европейския съюз.
               
            
         (1)  Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 2013 г., стр. 320).